P. Hrušovský, predseda NR SR: (2004-12-01):
Prosím ešte pani poslankyňu Navrátilovú, ktorá bola prihlásená do rozpravy k prerokúvanému vládnemu návrhu zákona, ktorý prerokúvame ako tlač 887, aby vystúpila, boli ste prihlásená. Prosím pána ministra Kaníka, aby sa dostavil do rokovacej sály. Nech sa páči, pani poslankyňa Navrátilová. Ľ. Navrátilová, poslankyňa: Ďakujem za slovo, pán predseda. Chcela by som reagovať najmä na jeden pozmeňujúci návrh pána kolegu Horvátha, o ktorom si myslím, že nie je celkom korektne podaný, pretože týka sa určovania výšky dôchodkovej hodnoty v roku 2005. Kolegovia a kolegyne, ono sa zdá na prvý pohľad, že ide o logickú vec, ktorú navrhuje pán poslanec Horváth, ale rada by som vám povedala niektoré údaje. A myslím si, že táto záležitosť je natoľko vážna, že by nemala byť predkladaná ako poslanecká iniciatíva počas prerokovania zákona. Bolo by bývalo korektnejšie, keby nám pán kolega Horváth tento návrh dal aspoň vo výbore, aby sme sa mohli k nemu kvalifikovane vyjadriť. V čom je meritum celého problému. Dôchodková hodnota pre rok 2004 bola určená na základe istej rovnice. Tá rovnica je nasledujúca. Ak si vezmeme človeka, ktorý celý život zarábal priemerný plat, tak potom za 40 rokov odpracovaných by mal dostať 50 % priemerného platu, ktorý platí, keď platí do dôchodku. Nechcem vás zaťažovať číslami, ale tá rovnica znela tak, že štyridsaťkrát dôchodková hodnota je 0,5-krát priemerný plat. Vychádzalo sa z odhadu priemerného platu v roku 2003 vo výške 14 686 korún. Z tejto rovnice potom vyšlo, že dôchodková hodnota pre rok 2004 je 183,58 korún. Dnes dostávame údaj, že skutočná hodnota priemernej mzdy na Slovensku v roku 2003 bola len 14 365 korún. Zákon hovorí, že takto určená dôchodková hodnota sa bude, povedzme, valorizovať mechanizmom, ktorý je založený na tom, že sa vezme priemerná hodnota v treťom kvartáli bežného roka a predchádzajúceho roka. Čiže bude sa to valorizovať nejakým spôsobom, s ktorým sme sa stotožnili a o ktorom som bola presvedčená, že je správny. No len teraz pozor, tu nastala na začiatku chyba. Keďže tá dôchodková hodnota nebola prvýkrát postavená podľa tohto mechanizmu, ona je trošku vyššia. Pán minister v tomto okamžiku navrhuje, aby sme ju znížili, a to približne o 2 %. Aby som vás nezaťažovala ďalšími číslami, poviem vám len, aký bude stav, ak neprijmeme tento návrh. Keď neprijmeme návrh, ktorý predkladá pán poslanec Horváth, dôchodková hodnota stúpne na 200 korún. Ak by sme sa vrátili ale k tej pôvodnej idei, že by mala byť miera  náhrady 50 %, tak v tomto platnom právnom stave bude miera náhrady 52 %. Ak prijmeme návrh pána Horvátha, dostaneme sa paradoxne do situácie, že miera náhrady bude 51 %, teda presne to isté, čo je dnes. Pýtam sa, či na rok budeme zase robiť prechodné ustanovenie alebo budeme stanovovať dôchodkovú hodnotu na úrovni nejakej idexácie, lebo 50 % nedostaneme kvôli tomu, že prvá hodnota bola zle nastavená. Ak by sme chceli, aby v budúcom roku bola 50-percentná náhrada, museli by sme prijať dôchodkovú hodnotu na úrovni 191 korún aj 24 halierov. A teraz sa pýtam: Ako budeme hlasovať? Je to neprediskutované. Podľa mňa tento mechanizmus treba ešte raz celý odsimulovať a pozrieť sa, či naozaj tá indexačná metóda zabezpečí v každom roku, že to bude 50-percentná  náhrada. Ja sa cítim istým spôsobom teraz zmätená, pretože ja by som dopriala všetkým dôchodcom, aby dostali vyššie dôchodky. Pán minister tuná povedal, že všetci dôchodcovia, ktorí nastupujú teraz, alebo resp. tá kohorta dôchodcov, ktorá nastupuje v tomto období, dostáva vyššie dôchodky. V tomto okamžiku to ešte nie je také kritické. Kritické to začne byť až v budúcom roku, keď už tie kompenzácie na strane nízkych dôchodkov budú podstatne nižšie. Čiže moja solidarita mi hovorí, že by som sa mala prihovárať za tých 200 korún, aby tie nízkopríjmové skupiny dostali čo najvyšší dôchodok. Na druhej strane si vážne uvedomujem, že vznikajú vysoké dôchodky, ktoré budú ešte vyššie v budúcom roku, a Sociálna poisťovňa sa môže dostať do nejakých problémov, a to práve pre tieto nepremyslené veci. Takže ja neviem, ako mám hlasovať v tomto okamžiku, ja to naozaj neviem. A ja vás upozorňujem na tento problém len kvôli tomu, aby sme vedeli, o čom budeme hlasovať. Celá tá záležitosť nie je domyslená. Takže prvé, čo by sme mohli urobiť, je, nechať to tak do budúceho roku a prepočítať ešte raz tento valorizačný mechanizmus aktuálnej dôchodkovej hodnoty. Teoreticky to vychádza, ale prakticky je to zle, lebo prvá hodnota bola nastavená zle. No neviem, či má zmysel ďalej o tom hovoriť, ale faktom je, že toto nebude fungovať ani na budúci rok, nebude to fungovať, budeme mať minimálne o 1 % mieru náhrady vyššiu, ako je 50 %. Ďakujem za pozornosť.